**Likumprojekta "Grozījumi Civilprocesa likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2013. gada 4. jūnija rīkojums Nr. 232 "Par Preventīvo piespiedu līdzekļu koncepcijas ieviešanu", Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016. gada 3. maija rīkojumu Nr. 275) 46.4. pasākums par Preventīvo piespiedu līdzekļu likumprojekta izstrādi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Fiziskās un psiholoģiskās integritātes, kā arī brīvības intereses ir katra indivīda pamattiesības, kuras valstij ir pienākums aizsargāt. Eiropas Savienības Pamattiesību hartas 2. un 6. pantā reglamentēts, ka ikvienam ir tiesības uz dzīvību, brīvību un drošību. Attiecīgi arī Latvijas Republikas Satversmes 89. un 111. pantā noteikts, ka valsts atzīst un aizsargā cilvēka pamattiesības saskaņā ar Satversmi, likumiem un Latvijas Republikai saistošiem starptautiskajiem līgumiem un aizsargā cilvēku veselību, kā arī garantē ikvienam medicīniskās palīdzības minimumu. Tāpat Latvijas Republikas Satversmes 94. pants paredz, ka ikvienam ir tiesības uz brīvību un personas neaizskaramību un nevienam nedrīkst atņemt vai ierobežot brīvību citādi kā tikai saskaņā ar likumu. Savukārt 95. pants noteic, ka valsts aizsargā cilvēka godu un cieņu. Spīdzināšana, citāda cietsirdīga vai cieņu pazemojoša izturēšanās pret cilvēku ir aizliegta. Latvijas Republikas Satversmes 96. pants noteic, ka ikvienam ir tiesības uz privātās dzīves, mājokļa un korespondences neaizskaramību. Cilvēka pamattiesību aizsardzības pienākums ir vispārējs un pieprasa valsts aktīvu rīcību divos virzienos. Viens no tiem ir prevencija – darbība, kas vērsta uz nākotni. Valstij ir jāaizsargā cilvēki, nepieļaujot, ka viņu tiesības tiek aizskartas, proti, tai ir pienākums veikt pasākumus, kas ļautu novērst šos aizskārumus. Otrs virziens ir saistīts ar valstī pastāvošo juridiskās atbildības sistēmu, kas ir vērsta uz pagātni – valstij ir pienākums reaģēt situācijās, kad pārkāpums tomēr ir noticis, piemēram, kad jau ir izdarīts noziedzīgs nodarījums.  Valstij jābūt spējīgai reaģēt jau uz pamattiesību apdraudējumu, negaidot, kad kāds no sabiedrības locekļiem kļūs par cietušo noziedzīgā nodarījumā. Uz to norādījusi arī Eiropas Cilvēktiesību tiesa, kas 2009. gada 9. jūlija spriedumā lietā Opuz v. Turkey ir atzinusi, ka Turcija pārkāpusi Eiropas Cilvēktiesību un pamatbrīvību aizsardzības konvencijas 2., 3. un 14. pantu, jo tās iestādes nenodrošināja pietiekamu prasītājas un viņas mātes aizsardzību pret vardarbību no prasītājas vīra puses, kā rezultātā mātes slepkavība netika novērsta. Šī sprieduma 147. punktā uzsvērts, ka vainīgās personas tiesības nedrīkst dominēt pār cietušā tiesībām uz dzīvību, fizisku un garīgu integritāti, savukārt 153. punktā teikts, ka tad, kad valsts iestādēm esošā apdraudošā situācija ir zināma, tās nevar atsaukties uz cietušā attieksmi pret to un neveikt atbilstošus pasākumus, kas varētu novērst agresora radīto apdraudējumu personas fiziskajai integritātei.  Līdzīgus secinājumus, atzīstot, ka Itālija ir pārkāpusi Eiropas Cilvēktiesību un pamatbrīvību aizsardzības konvencijas 2., 3. un 14. pantu, Eiropas Cilvēktiesību tiesa ir izdarījusi 2017.gada 2.marta spriedumā *Talpis v. Italy*, norādot, ka nacionālās iestādes, lai arī to rīcībā ir bijusi informācija par vairākkārtējiem vardarbības gadījumiem, kas bijuši vērsti pret Talpis kundzi, ir rīkojušās pasīvi, izmeklēšanas darbības un rīcība ir bijusi novēlota, kā rezultātā, vienā no uzbrukumiem, ko veica Talpis kundzes dzīvesbiedrs, tika nogalināts viņas dēls, savukārt viņai tika nodarīti dzīvībai bīstami miesas bojājumi.  Jānorāda, ka vardarbība ne tikai negatīvi ietekmē konkrēto personu, pret kuru ir vērsta vardarbība vai kura ir pakļauta vardarbības riskam, bet vardarbībai ir arī ekonomiskas izmaksas un negatīva ietekme uz ekonomisko attīstību. Ņemot vērā izmaksas, kas saistītas ar vardarbību no tuvām personām, dažādas prevencijas aktivitātes ir iespējams salīdzināt un novērtēt kā naudas ziņā izdevīgākas. Šāda pieeja norāda uz sabiedrības ietaupījumu, ieguldot līdzekļus vardarbības novēršanā, vai drīzāk, neiejaukšanās izmaksām sabiedrībai.  Vardarbība rada trīs pamata izmaksu veidus: zaudēta produktivitāte un ekonomiskais ieguldījums, pakalpojumi (veselības aprūpe, tiesībsargājoša sistēma, sociālie pakalpojumi un specializētie pakalpojumi) un fiziska un emocionāla ietekme uz cietušo. Vardarbības skartajiem cilvēkiem var būt gan fiziskās un garīgās veselības nopietni traucējumi, gan paaugstināts sociālās atstumtības un nabadzības risks. Savukārt negatīvā ietekme uz tautsaimniecību izpaužas kā ievērojams izmaksu slogs tiesībsargājošajai sistēmai, veselības aprūpes un sociālās rehabilitācijas sistēmām. Ekonomikai rodas arī zaudējumi ievainotā cilvēka zaudētā darbalaika dēļ. Turklāt tā arī izsūc resursus no pakalpojumiem, kas tiek publiski vai kolektīvi finansēti.  2013. gadā pēc Eiropas Parlamenta iniciatīvas tika veikts pētījums par Eiropas pievienotās vērtības novērtējumiem vardarbības starp tuvām personām apkarošanas jomā[[1]](#footnote-1). Saskaņā ar šī pētījuma datiem ikgadējās vardarbības starp tuvām personām ekonomiskās izmaksas ir 69,0 miljardi *euro*, kas atbilst 0,5 % no Eiropas Savienības (turpmāk – ES) iekšzemes kopprodukta (turpmāk – IKP). Šajās izmaksās ir ierēķināti 45,0 miljardi *euro*, ko izmaksā pakalpojumu sniegšana, un 24,0 miljardi *euro*, ko veido zaudējumi ekonomikai. Tādējādi, ja vardarbības starp tuvām personām apmērus ES izdotos samazināt kaut vai tikai par 10 %, tiešās ekonomiskās izmaksas samazinātos par apmēram 7 miljardiem *euro* gadā.  2014. gada augustā tika publicēts pētījums par vardarbības ekonomisko ietekmi uz pasaules ekonomiku. Šī Oksfordas un Stenfordas universitātes zinātnieku pētījuma "Konfliktu un vardarbības novērtēšanas ziņojums" rezultāti[[2]](#footnote-2) apliecina, ka kopumā pasaulē savās mājās konfliktu laikā aiziet bojā ievērojami vairāk cilvēku nekā pilsoņu karu laikā, īpaši tas skar sievietes un bērnus. Uz katru cilvēku, kas pasaulē tiek nogalināts pilsoņu kara laikā, deviņi cilvēki tiek nogalināti savstarpējās vardarbības aktos. Tādējādi vardarbība rada ne vien nemateriālu kaitējumu (sāpes un ciešanas upuriem), bet arī tiešus zaudējumus (pakalpojumiem un precēm vardarbības seku ārstēšanai un vardarbības novēršanai). Ik gadu pasaules ekonomikai tas izmaksā 6 triljonus *euro*: kolektīvas, starppersonu vardarbības, intīmo partneru vardarbība, cietsirdības pret bērniem un seksuālas vardarbības izmaksas ir 11 % no globālā IKP apmēra. Šīs slepkavību un vardarbības izmaksas ir gandrīz četras reizes augstākas nekā izmaksas, kas rodas pilsoņu kara dēļ.  Eiropas Savienības Dzimumu līdztiesības aģentūra (EIGE), vērtējot ar dzimumu saistītas vardarbības izmaksas Eiropas Savienībā, ir veikusi pētījumu, kas publicēts 2014.gadā, un tā mērķis bija identificēt un ieteikt atbilstošu metodoloģiju, lai mērītu ar dzimumu saistītas vardarbības izmaksas 28 Eiropas Savienības valstīs. Pētījumā identificētas trīs būtiskākās izmaksu pozīcijas: zaudētā ekonomiskā produktivitāte, sniegto pakalpojumu izmaksas un fiziskā un emocionālā ietekme uz cietušo. Saskaņā ar pētījuma datiem, intīmā partnera vardarbības izmaksas 28 Eiropas Savienības valstīs ir simts divdesmit divi miljardi EUR (122000000000 EUR), bet ar dzimumu saistītas vardarbības pret sievietēm izmaksas ir divi simti divdesmit pieci miljardi EUR (225000000000 EUR) (sk. <http://eige.europa.eu/content/document/estimating-the-costs-of-gender-based-violence-in-the-european-union-report>). Šo aprēķina metodoloģiju attiecinot uz Latviju, EIGE aprēķināja, ka Latvijā ar dzimumu saistītas vardarbības ģimenē izmaksas sasniedz 442 miljonus EUR gadā (sk. <http://eige.europa.eu/rdc/eige-publications/combating-violence-against-women-latvia>).  Šīs izmaksas veidojas tieši iepriekš aprakstīto apstākļu dēļ – zaudēta produktivitāte un ekonomiskais ieguldījums, pakalpojumi, kurus nepieciešams saņemt (veselības aprūpe, tiesībsargājoša sistēma, sociālie pakalpojumi un specializētie pakalpojumi) un fiziska un emocionāla ietekme uz personu, pret kuru vērsta vardarbība vai kura pakļauta vardarbības riskam. Līdz ar to ir nepieciešams koncentrēties uz tādu darbību veikšanu, kas pēc iespējas labāk un īsākā laika posmā spētu palīdzēt personai, pret kuru vērsta vardarbība vai kura pakļauta vardarbības riskam, pārtraukt vardarbīgās attiecības un atkārtoti iekļauties sabiedrībā. Savukārt darbs ar personām, kuras veikušas vardarbību, uzliekot tām pienākumu iziet sociālās rehabilitācijas kursu vardarbīgas uzvedības mazināšanai, ir līdzeklis kā novērst vai samazināt turpmāku vardarbības situāciju atkārtošanos, kam ir tieša ietekme uz vardarbības ekonomiskās ietekmes samazināšanu.  Tādējādi valstij ir pozitīvs pienākums, ne tikai izveidot mehānismu, kādā iespējams aizsargāt jau aizskartas tiesības, paredzot par izdarīto tiesību aizskārumu administratīvu vai kriminālu atbildību, bet arī izveidot mehānismu, kas nodrošinātu iesaistīto institūciju savstarpēju sadarbību koordinētas un vienotas izpratnes radīšanā, ar mērķi jau agrīnā stadijā identificēt un cik vien iespējams novērst potenciālos vardarbības riskus.  Atbilstoši definīcijai prevencija (*praevenire –* latīņu val. aizsteigties priekšā) ir valsts realizēts pasākumu kopums, kas vērsts uz to, lai kavētu noziedzīgu nodarījumu izdarīšanu valstī vai kādā tās reģionā. Tāpat prevencija ir skaidrota kā valsts iestāžu, pašvaldību un iedzīvotāju sadarbība noziedzības cēloņu un veicinošo faktoru novēršanai/samazināšanai, noziedzīgas uzvedības iespēju mazināšanai, kā arī noziegumu izdarīšanas apgrūtināšanai.  2014. gada 31. martā spēkā stājās grozījumi Civilprocesa likumā, ar kuriem Latvijas tiesību sistēmā tika ieviests jauns instruments – pagaidu aizsardzība pret vardarbību. Civilprocesa likuma 250.47 panta pirmajā daļā ir dots pagaidu aizsardzības pret vardarbību līdzekļu uzskaitījums, kas atbilstoši minētā panta pirmās daļas 8. punktam nav izsmeļošs un paredz, ka tiesa personai var noteikt arī citus aizliegumus un pienākumus, kas šajā panta daļā nav minēti.  Atbilstoši Ministru kabineta 2014. gada 23. decembra noteikumiem Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām" (turpmāk – noteikumi Nr. 790), kas spēkā stājās 2015. gada 1. janvārī, personām, kuras cietušas no vardarbības, ir paredzētas tiesības saņemt sociālās rehabilitācijas pakalpojumus, kas finansēti no valsts budžeta līdzekļiem. Noteikumi Nr. 790 paredz arī to, ka no valsts budžeta līdzekļiem finansētus sociālās rehabilitācijas pasākumus var saņemt personas, kuras veikušas vardarbību. Šie noteikumi paredz iespēju personai brīvprātīgi pieteikties un, ja tā atbilst noteikumos izvirzītajiem kritērijiem, saņemt valsts apmaksātu vardarbīgas uzvedības mazināšanas pakalpojumu. Pakalpojums tiek sniegts divos veidos – persona var pakalpojumu saņemt individuālu psihologa konsultāciju veidā (ne vairāk ka 10 konsultācijas, katra 45 minūšu garumā) vai arī persona pakalpojumu var saņemt grupu nodarbību veidā (16 divu stundu ilgas nodarbības līdz 12 personu grupā).  No minētā secināms, ka noteikumi Nr. 790 ir pieņemti un stājušies spēkā pēc tam, kad Civilprocesa likums tika papildināts ar regulējumu, kas paredz tiesības personai lūgt tiesu noteikt pagaidu aizsardzību pret vardarbību. Ņemot vērā iepriekš aprakstīto valsts pienākumu attiecībā uz preventīvu pasākumu veikšanu, likumprojekts "Grozījumi Civilprocesa likumā" (turpmāk – Likumprojekts) paredz Civilprocesa likuma 250.47 panta pirmajā daļā doto pagaidu aizsardzības pret vardarbību līdzekļu klāstu papildināt ar jaunu līdzekli, dodot tiesai iespēju personai uzlikt par pienākumu iziet sociālās rehabilitācijas kursu vardarbīgas uzvedības mazināšanai. Šāda līdzekļa iekļaušana piemērojamo pagaidu aizsardzības pret vardarbību līdzekļu klāstā, ir būtisks solis, lai preventīvi iedarbotos uz personu, ņemot vērā, ka par prevenciju ir atzīstams arī viss to pasākumu kopums, kas vērsts uz noziedzīgas uzvedības iespēju mazināšanu.  Tiesas vidēji gadā pieņem 960 lēmumus par pagaidu aizsardzības pret vardarbību līdzekļu noteikšanu. Ņemot vērā iepriekš aprakstīto šī pagaidu aizsardzības pret vardarbību līdzekļa būtisko nozīmi vardarbības prevencijai un to, ka šis pagaidu aizsardzības pret vardarbību līdzeklis varētu tikt plaši piemērots, to nosakot aptuveni 85 % gadījumu, secināms, ka gadā vidēji pienākums iziet sociālās rehabilitācijas kursu vardarbīgas uzvedības mazināšanai kā pagaidu aizsardzības pret vardarbību līdzeklis varētu tikt piemērots 816 personām.  Atbilstoši Likumprojekta 3.pantam, kas Civilprocesa likumu 250.47 panta pirmo daļu papildina ar jaunu pagaidu aizsardzības pret vardarbību līdzekli, šī līdzekļa apjoms, saņemšanas un izpildes kārtība tiks noteikta Ministru kabineta 2014. gada 23. decembra noteikumos Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām", papildinot tos ar jaunu sadaļu, kurā tiks ietverta vardarbīgas uzvedības mazināšanas pakalpojuma saņemšanas un izpildes kārtība, ja tas piešķirts, pamatojoties uz tiesas lēmumu par pagaidu aizsardzību pret vardarbību.  Ņemot vērā to, ka gadījumos, kad pienākums iziet sociālās rehabilitācijas kursu vardarbības uzvedības mazināšanai tiek noteikts ar tiesas lēmumu, atbilstoši paredzētajiem grozījumiem Ministru kabineta 2014. gada 23. decembra noteikumos Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām" nebūs nepieciešams speciālista atzinums un sociālajam dienestam nebūs jāpieņem lēmums par vardarbīgas uzvedības mazināšanas pakalpojuma piešķiršanu un tā veidu, Likumprojekta izstrādes gaitā secināts, ka sociālo dienestu iesaiste minētā pagaidu aizsardzības pret vardarbību līdzekļa izpildē nav nepieciešama.  Ņemot vērā minēto, Likumprojekta 5.pants paredz papildināt 250.59 pantu ar jaunu daļu, kurā noteikts atbildētāja, kuram piemērots augstāk minētais pagaidu aizsardzības pret vardarbību līdzeklis, pienākumu septiņu dienu laikā sazināties ar vardarbīgas uzvedības mazināšanas pakalpojuma sniedzēju, lai uzsāktu noteiktā pagaidu aizsardzības pret vardarbīgu līdzekļa izpildi. Savukārt Likumprojekta 6.pants paredz papildināt Civilprocesa likuma 250.62 pantu ar jaunu sesto daļu, nosakot, ka lēmumu, ar kuru atbildētājam noteikts Likumprojekta 3.pantā paredzētais pagaidu aizsardzības pret vardarbību līdzeklis, tiesa nosūta vardarbīgas uzvedības mazināšanas pakalpojuma sniedzējam uz tā norādīto elektroniskā pasta adresi.  Saskaņā ar Ministru kabineta 2014. gada 23. decembra noteikumu Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām" 10.punktu vardarbīgas uzvedības mazināšanas pakalpojumu administrē Labklājības ministrija sadarbībā ar sociālajiem dienestiem, kas iepirkuma rezultātā izvēlas pakalpojumu sniedzēju un noslēdz ar viņu līgumu uz 2 gadiem. Atbilstoši šobrīd Labklājības ministrijas noslēgtajam iepirkumam, vardarbīgas uzvedības mazināšanas pakalpojumu sniedz SIA "Mācību centrs MKB" (e-pasts: [macibucentrsmkb@inbox.lv](mailto:macibucentrsmkb@inbox.lv)). Iepirkums noslēgts uz termiņu līdz 2018.gada 31.decembrim.  Iepirkuma rezultātā, mainoties vardarbīgas uzvedības mazināšanas pakalpojuma sniedzējam, Labklājības ministrija par to informēs Tieslietu ministriju, kura aktuālo informāciju nekavējoties nosūtīs tiesām.  Atbilstoši Likumprojekta 5.pantam tiesai, piemērojot atbildētājam pagaidu aizsardzības pret vardarbību līdzekli – pienākums atstāt mājokli, kurā pastāvīgi dzīvo prasītājs – lēmumā būs jānorāda, ka atbildētājam ir pienākums neatsavināt, nenodot, nekavēt, netraucēt, nepasliktināt iespēju lietot mājokli, kā arī nepasliktināt mājokļa stāvokli, neatkarīgi no tā vai atbildētājs ir mājokļa īpašnieks, valdītājs vai lietotājs, lai novērstu vardarbību, jo īpaši ekonomisko vardarbību, vai vardarbīgu kontroli pret prasītāju.  Šis pienākums atbildētājam saistīts ar to, ka praksē mēdz būt gadījumi, kad atbildētājs, kuram ar tiesas lēmumu tiek uzlikts pienākums atstāt mājokli, ar mērķi turpināt ekonomisko vardarbību vai vardarbīgu kontroli pār prasītāju speciāli, lai kaitētu prasītājam, atsavina vai nodod tālāk šo mājokli, vai arī kavē un traucē šī mājokļa lietošanu vai arī citādi, piemēram, atslēdzot komunālos pakalpojumus pasliktina prasītājam iespēju lietot šo mājokli, kuru pienākums atbildētājam bija atstāt. Lai uzsvērtu, ka pagaidu aizsardzības līdzekļa - atbildētāja pienākums atstāt mājokli, kurā pastāvīgi dzīvo prasītājs – mērķis ir izbeigt jebkādu atbildētāja vardarbīgu kontroli pār prasītāju, tiek ierosināts likumprojektā, ka tiesai, piemērojot atbildētājam pagaidu aizsardzības pret vardarbību līdzekli – pienākums atstāt mājokli, kurā pastāvīgi dzīvo prasītājs – lēmumā būs jānorāda, ka atbildētājam ir pienākums neatsavināt, nenodot, nekavēt, netraucēt, nepasliktināt iespēju lietot mājokli, kā arī nepasliktināt mājokļa stāvokli, neatkarīgi no tā vai atbildētājs ir mājokļa īpašnieks, valdītājs vai lietotājs, lai novērstu vardarbību, jo īpaši ekonomisko vardarbību, vai vardarbīgu kontroli pret prasītāju. Bet vienlaikus šis pienākums nav pagaidu aizsardzības pret vardarbību līdzeklis un, attiecīgi, Valsts policija tā izpildes kontroli neveiks.  Likumprojekts paredz arī papildināt Civilprocesa likuma 128. panta otro daļu ar jaunu punktu, kas nosaka, ka, ja prasības priekšmets ir kāds no 250.43 pantā norādītajiem, tad, iesniedzot prasības pieteikumu, ir jānorāda, vai pirms prasības celšanas ir ticis pieņemts lēmums par pagaidu aizsardzību pret vardarbību. Šāds papildinājums nepieciešams, jo pieteikumu par pagaidu aizsardzību pret vardarbību atbilstoši Civilprocesa likuma 250.55 panta trešajai daļai iesniedz tiesai pēc aizskāruma nodarīšanas vietas, savukārt prasība ceļama, ievērojot vispārīgos piekritības noteikumus. Arī Civilprocesa likuma 250.64 pants paredz lietas par pagaidu aizsardzību pret vardarbību, kas iesniegta pirms prasības celšanas, pārsūtīšanu. Izstrādātais grozījums atvieglos un paātrinās informācijas apmaiņu starp tiesām, veicinot procesuālo ekonomiju.  Likumprojektā ietvertie grozījumi 250.46 panta otrajā daļā paredz, ka pieteikumā par pagaidu aizsardzību pret vardarbību būs jānorāda arī tas, vai prasītājs (persona, kura lūdz pagaidu aizsardzību pret vardarbību) vēlas, lai tiesas lēmums pēc tā pieņemšana tiktu nosūtīts sociālajam dienestam. Minētie grozījumi saistīti arī ar Likumprojektā ietvertajiem grozījumiem 250.62 panta piektajā daļā.  Likumprojektā ietvertie grozījumi 250.46 panta trešajā daļā paredz, ka tiesa Valsts policijai nosūta pielikuma, kurā ietverta prasītāja kontaktinformācija, kopiju, bet šī pielikuma oriģināls tiek uzglabāts atsevišķā aploksnē, kas pievienota lietas materiāliem, un ar šo pielikumu iepazīties var tikai tiesa. Grozījumi izstrādāti, jo praksē ir konstatētas situācijas, kad tiesai ir nepieciešams sazināties ar prasītāju, bet tai nav pieejama prasītāja norādītā kontaktinformācija, jo pielikums, kurā tā ir ietverta, ir nosūtīts Valsts policijai.  Jau minētais Likumprojekta 6.pants, kas paredz grozījumu izdarīšanu 250.62 pantā, cita starpā paredz arī to, ka gadījumos, kad ar prasītāju kopā dzīvo nepilngadīgs bērns, vai, kad tiek skartas personas ar ierobežotu rīcībspēju intereses, tiesas lēmums par pagaidu aizsardzību pret vardarbību noteikšanu ir nosūtāms bāriņtiesai un sociālajam dienestam pēc bērna vai personas dzīvesvietas. Pārējos gadījumos tiesas lēmums par pagaidu aizsardzības pret vardarbību noteikšanu sociālajam dienestam pēc prasītāja dzīvesvietas ir nosūtāms tad, ja prasītājs pats to lūdz. Šādu grozījumu pamatojums rodams apstāklī, ka sociālais dienests prasītājam – no vardarbības cietušajai personai – var piedāvāt gan sociālās rehabilitācijas pakalpojumu no vardarbības cietušajām personām, gan arī sniegt informāciju par cita veida atbalsta iespējām gan vietējā, gan valsts līmenī. Tomēr, ņemot vērā vardarbības upuru psiholoģiju un to, ka personai ir jābūt vēlmei saņemt palīdzību, sociālā dienesta iesaiste nevar tikt uzspiesta, līdz ar to paredzēts, ka tiesas lēmumu sociālajam dienestam nosūta tikai gadījumos, ja prasītājs ir izteicis šādu vēlmi. Izņēmums ir tie gadījumi, kad ar prasītāju kopā dzīvo nepilngadīgs bērns vai, ja tiek skartas personas ar ierobežotu rīcībspēju intereses. Jautājumos, kuri skar nepilngadīgu bērnu, valstij ir jārīkojas aktīvi un ar mērķi nodrošināt un ievērot bērna vislabākās intereses. Līdz ar to šādos gadījumos, pat ja prasītājs to nevēlas, tiesa par pieņemto lēmumu par pagaidu aizsardzības pret vardarbību līdzekļa noteikšanu sociālo dienestu informē bērna vislabāko interešu ievērošanas nolūkos. Ar grozījumiem tiks nodrošināts tas, ka, gadījumos, kad ar pagaidu aizsardzības pret vardarbības līdzekļa noteikšanu tiek skartas nepilngadīga bērna vai personas ar ierobežotu rīcībspēju intereses, par to tiks informēts gan sociālais dienests, gan bāriņtiesa. Papildinājums attiecībā uz bāriņtiesas informēšanu gadījumos, kad tiesas lēmums par pagaidu aizsardzību pret vardarbību skar personas ar ierobežotu rīcībspēju intereses, pamatojams ar Bāriņtiesu likuma 4.panta otro daļu, kas noteica, ka "bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību."  Vienlaikus Likumprojekts attiecībā uz pagaidu aizsardzību pret vardarbību precizē arī tiesas rīcību attiecībā uz pierādījumiem, skaidrāk nosakot, ka tiesa pēc lietas dalībnieka lūguma vai pēc savas iniciatīvas pieprasa pierādījumus vai pieaicina institūcijas atzinuma sniegšanai. Minētais papildinājums attiecībā uz tiesas tiesībām pieaicināt institūcijas atzinuma sniegšanai skatāms kopsakarā ar Civilprocesa likuma 89.pantu, kura pirmā daļa noteic, ka tiesa var pieaicināt procesā piedalīties institūcijas, "lai tās savas kompetences ietvaros dotu atzinumu lietā un aizstāvētu personu tiesības un ar likumu aizsargātās intereses." Ņemot vērā, ka institūciju loks, kurām tiesa, izskatot pieteikumu par pagaidu aizsardzības pret vardarbību, var lūgt sniegt atzinumu, ir samērā plašs (bāriņtiesa, pašvaldība sociālais dienests, valsts un pašvaldības policija, nevalstiskās organizācijas, ārstniecības personas u.c.), tiek lietota Civilprocesa likumā nostiprināta terminoloģija, un "atzinums" šī panta kontekstā ir tulkojams tā plašākajā nozīmē, tas ir, gan kā mutvārdos, gan rakstveidā sniegts viedoklis, informācija, situācijas un apstākļu izvērtējums par konkrēto lietu un ar to saistītajiem jautājumiem, kas var būt nozīmīgi tiesai, izskatot pieteikumu par pagaidu aizsardzības pret vardarbību.  Likumprojektā paredzēts, ka tas stāsies spēkā 2019. gada 1. janvārī. Šādu spēkā stāšanās termiņu nepieciešams noteikt, jo, lai nodrošinātu Likumprojektā paredzētā tiesiskā regulējuma pilnvērtīgu funkcionēšanu, ir nepieciešams izdarīt grozījumus citos normatīvajos aktos, kuriem jāstājas spēkā vienlaicīgi ar šo Likumprojektu. |
| 3. | Projekta izstrādē iesaistītās institūcijas | Grozījumu Civilprocesa likumā izstrādes procesā veiktas konsultācijas ar Labklājības ministriju.  Izstrādātais Likumprojekts izskatīts Tieslietu ministrijas pastāvīgajā darba grupā Civilprocesa likuma grozījumu izstrādei, kas izveidota ar tieslietu ministra 2014. gada 23. maija rīkojumu Nr. 1-1/208. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmēs personas, kuras cietušas no vardarbības un personas, kuras izrādījušas vardarbīgu uzvedību. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018. gads** | | Turpmākie trīs gadi (*euro*) | | |
| **2019** | **2020** | **2021** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2018) gadu | izmaiņas, salīdzinot ar kārtējo (2018) gadu | izmaiņas, salīdzinot ar kārtējo (2018) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 0 | 0 | 0 | 363 797 | 376 683 |
| 2.1. valsts pamatbudžets | 0 | 0 | 0 | 363 797 | 376 683 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | -363 797 | -376 683 |
| 3.1. valsts pamatbudžets | 0 | 0 | 0 | -363 797 | -376 683 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | -363 797 | -376 683 |
| 5.1. valsts pamatbudžets | 0 | 0 | -363 797 | -376 683 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Lai nodrošinātu likumprojekta "Grozījumi Civilprocesa likumā" papildinājumu ieviešanu ar jauniem piemērojamiem līdzekļiem, nepieciešams papildu finansējums Labklājības ministrijai:   1. apakšprogrammā 05.01.00 "Sociālās rehabilitācijas valsts programmas" pakalpojuma "Sociālās rehabilitācijas pakalpojumi vardarbību veikušām pilngadīgām personām" (816 personas) ieviešanai papildu nepieciešamais finansējums **2020. gadā un turpmākajiem gadiem 350 910 *euro*** (detalizēts aprēķins anotācijas 1. pielikumā) 2. apakšprogrammā 05.01.00 "Sociālās rehabilitācijas valsts programmas" pakalpojuma ""Sociālās rehabilitācijas pakalpojumi vardarbību veikušām pilngadīgām personām" speciālistu apmācībām un supervīzijām"" (2019. gadā 20 personas, 10 speciālistu pāri, 2020. gadā un turpmākajiem gadiem 40 personas, 20 speciālistu pāri) ieviešanai papildu nepieciešamais finansējums **2020. gadā** **12 887 *euro***, **2021. gadā un turpmākajiem gadiem** **25 773 *euro*** (detalizēts aprēķins anotācijas 2. pielikumā). | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Jautājumu par papildus nepieciešamā finansējuma piešķiršanu Labklājības ministrijai 2020. gadam 363 797 *euro*, 2021. gadam un turpmāk katru gadu 376 683 *euro* apmērā izskatīt Ministru kabinetā likumprojekta "Par valsts budžetu 2019. gadam" un likumprojekta "Par vidēja termiņa budžeta ietvaru 2019., 2020. un 2021. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem.  Ņemot vērā to, ka Likumprojekta izpilde attiecībā uz grozījumiem, kas paredz Civilprocesa likumu papildināt ar jaunu pagaidu aizsardzības pret vardarbību līdzekli, ir tieši atkarīga no valsts budžeta līdzekļu piešķiršanas, nepieciešams paredzēt rīcību situācijā, ja Likumprojekts tiek pieņemts, bet tekošajā gadā nav piešķirti valsts budžeta līdzekļi tā izpildes nodrošināšanai. Līdz ar to, ja līdz izstrādātā likumprojekta pieņemšanai Saeimā galīgajā lasījumā netiek piešķirti anotācijā un Ministru kabineta protokollēmuma 3.punktā paredzētie finanšu līdzekļi, Labklājības ministrijai ir jālūdz pagarināt izstrādāto grozījumu, kas saistīti ar jauna pagaidu aizsardzības pret vardarbību līdzekļa – pienākums atbildētājam iziet sociālās rehabilitācijas kursu vardarbīgas uzvedības mazināšanai – ietveršanu Civilprocesa likumā, spēkā stāšanās termiņu līdz valsts budžeta līdzekļu piešķiršanai tā izpildes nodrošināšanai. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts virzāms vienlaikus ar likumprojektu "Vardarbībai un vardarbības riskam pakļauto personu aizsardzības likums".  Nepieciešams izstrādāt šādus tiesību aktu projektus:   * Ministru kabineta noteikumu projekts "Grozījumi Ministru kabineta 2014. gada 23. decembra noteikumos Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām"".   Grozījumi izstrādājami, lai Ministru kabineta noteikumus papildinātu ar kārtību, kādā personas, kurām pienākums iziet sociālās rehabilitācijas kursu vardarbīgas uzvedības mazināšanai, ja tas noteikts kā pagaidu aizsardzības pret vardarbību līdzeklis, saņem šo pakalpojumu. Grozījumu izstrādes pamats ir Likumprojektā "Grozījumi Civilprocesa likumā" ietvertais deleģējums Ministru kabinetam noteikt sociālās rehabilitācijas kursa vardarbīgas uzvedības mazināšanai, kuru kā pagaidu aizsardzības pret vardarbību līdzekli atbildētājam varēs noteikt tiesa, apjomu, saņemšanas un izpildes kārtību. Grozījumos tiks noteikti atbildētāja (personas, kurai piemērots pagaidu aizsardzības pret vardarbību līdzeklis) pienākumi, kā arī tiks noteikta vardarbīgas uzvedības mazināšanas pakalpojuma sniedzēja tiesības un pienākumi noteiktā pagaidu aizsardzības pret vardarbību līdzekļa izpildes procesā.   * Ministru kabineta noteikumu projekts "Grozījumi Ministru kabineta 2014. gada 25. marta noteikumos Nr. 161 "Kārtība, kādā novērš vardarbības draudus un nodrošina pagaidu aizsardzību pret vardarbību"".   Ņemot vērā, ka ar Likumprojektu tiek paredzēti jauni pagaidu aizsardzības pret vardarbību līdzekļi, ir nepieciešams izdarīt grozījumus arī šajos Ministru kabineta noteikumos, papildinot to pielikumā esošas veidlapas ar jauniem pagaidu aizsardzības pret vardarbību līdzekļiem. |
| 2. | Atbildīgā institūcija | Par Ministru kabineta noteikumu projektu izstrādi ir atbildīga Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| *Likumprojekts šo jomu neskar* | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ir publicēts Tieslietu ministrijas tīmekļa vietnē sadaļā "Sabiedrības līdzdalība" un Valsts kancelejas tīmekļa vietnē sadaļā "Ministru kabineta diskusiju dokumenti", tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par Likumprojektu un dotu iespēju izteikt par to viedokļus, Likumprojekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" tika ievietots Tieslietu ministrijas un Valsts kancelejas tīmekļa vietnē **2017. gada 28. martā.** |
| 3. | Sabiedrības līdzdalības rezultāti | Sabiedrības līdzdalībai noteiktajā termiņā (no 2017. gada 28. marta līdz 11. aprīlim) par Likumprojektu viedokļi no sabiedrības pārstāvjiem saņemti netika. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, sociālais dienests, vardarbīgas uzvedības mazināšanas pakalpojuma sniedzēji, bāriņtiesas, Valsts policija, pašvaldības policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts pēc būtības nerada jaunas funkcijas Likumprojekta izpildē iesaistītajām institūcijām, jo jau šobrīd policija uzrauga tiesas lēmumu par pagaidu aizsardzību pret vardarbību izpildi un pakalpojumu sniedzēji nodrošina personām sociālās rehabilitācijas kursu vardarbīgas uzvedības mazināšanai. Vienlaikus, jāņem vērā, ka šobrīd sociālās rehabilitācijas kurss vardarbīgas uzvedības mazināšanai tiek piešķirts personām pēc to iniciatīvas, līdz ar grozījumu spēkā stāšanos šādu pienākumu personai varēs uzlikt tiesa kā vienu no pagaidu aizsardzības pret vardarbību līdzekļiem. Līdz ar to ir paredzams, ka pieaugs to personu skaits, kurām būs nevis tiesības, bet gan pienākums saņemt šādu pakalpojumu, kas nozīmē, ka pieaugs sociālās rehabilitācijas pakalpojumu sniedzēju darba apjoms.  Atbilstoši Ministru kabineta 2014.gada 23.decembra noteikumu Nr.790 “Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām” 51.punktam “pārskatus par šo noteikumu 11.punktā minētajiem vardarbīgas uzvedības mazināšanas pakalpojumiem (maksas pieprasījumu no valsts budžeta līdzekļiem) ministrijā iesniedz pakalpojumu sniedzēji”, savukārt atbilstoši šo noteikumu 53.punktam “pārskatus par vardarbīgas uzvedības mazināšanas pakalpojuma sniegšanu, to sniegšanas termiņus un kārtību nosaka [Labklājības] ministrijas un pakalpojuma sniedzēja līgumā [..].”. Tāpat Ministru kabineta noteikumu Nr.790 54.punkts paredz, ka “pārskatus par šo noteikumu 11.2. apakšpunktā minēto apmācību un šo noteikumu 11.3. apakšpunktā minēto supervīziju sniegšanu, to sniegšanas termiņus un kārtību nosaka ministrijas un pakalpojumu sniedzēja līgumā [..].”  Ņemot vērā minēto attiecībā uz to, ka pieaugs to personu skaits, kurām būs nevis tiesības, bet gan pienākums saņemt šādu sociālās rehabilitācijas pakalpojumu vardarbīgas uzvedības mazināšanai, kā arī Ministru kabineta noteikumu Nr.790 51., 53. un 54.punktā paredzēto pārskatu izvērtēšanu un to, ka Labklājības ministrijai kā kompetentajai valsts pārvaldes iestādei ir jānodrošina sociālās aprūpes un sociālās rehabilitācijas pakalpojumu tīkla kvalitatīva attīstība, kas aptver arī Ministru kabineta noteikumos Nr.790 paredzēto pakalpojumu sniedzēju apmācību organizēšanu, ir paredzams, ka pieaugs Labklājības ministrijas patērējamo administratīvo resursu apjoms. Ievērojot minēto, |
| 3. | Cita informācija | Nav. |

Iesniedzējs:

Tieslietu ministrs Dzintars Rasnačs

Drobiševska 67036954

[Evita.Drobisevska@tm.gov.lv](mailto:Evita.Drobisevska@tm.gov.lv)

1. *European Added Value Assessment. Combatting violence against women*

   <http://www.europarl.europa.eu/meetdocs/2009_2014/documents/femm/dv/eav_violence-against-women-/eav_violence-against-women-en.pdf> [↑](#footnote-ref-1)
2. *Conflict and violence assecement paper*. <http://www.copenhagenconsensus.com/publication/post-2015-consensus-conflict-and-violence-assessment-hoeffler-fearon> [↑](#footnote-ref-2)